Tjokkers trap ander se tjank goed af | Netwerk24
Tjokkers trap ander se tjank goed af
Deur Christiaan Cloete 10 Julie 2019 06:02
Van links, voor: Aiden Henderson (9; ), Xavier Jonas (8) en Pieter Pieterse (7); agter: Lia Williams (8), Kaden Henderson (10) en Zaney Pieterse (10). Afrwesig: Chadwin Benjamin (18). Foto: Christiaan Cloete
Sewe jong skopboksers van die Kimberley-skopboksklub het onlangs talle medaljes ingeoes toe hulle aan ’n skopbokstoernooi in Hartswater deelgeneem het.
Die toernooi is op Saterdag 15 Junie deur die Impact-skopboksklub aangebied.
Die Kimberliete het altesaam sewe goue en vier silwermedaljes op die toernooi verower.
Kaden Henderson (10), die suksesvolste van die groep, het vier goue medaljes op die toernooi verower, terwyl Zaney Pieterse (10) en Xavier Jonas (8) na afloop van die toernooi elk spog met ’n goue medalje, asook ’n silwermedalje.
Lia Williams (8) het een goue medalje behaal.
Pieter Pieterse (7) en Chadwin Benjamin (18) het elk met ’n silwermedalje teruggekeer.
Die Kimberley-skopboksklub bied self op 3 Augustus ’n toernooi by die klub aan.
Die skopboksklub oefen Dinsdae en Donderdae van 17:00 – 19:00 onder die mentorskap van sensei Francois Theron en sy seun Tyron Theron, ’n instrukteur by die klub.
Die klub is geleë in Florencestraat langs Van Zyls Vleis.
Oud en jonk is welkom om hulle aan te sluit.
Bel Jacky Theron by 081-591-5687 of Francois Theron by 078-444-9532 vir meer inligting.